b'\n_START_ARTICLE_\nAaron Gustaf Borg\n_START_PARAGRAPH_\nAaron Gustaf Borg, my\xc3\xb6s Aron Gustaf ja A. K. Borg (11. toukokuuta 1810 Vihanti \xe2\x80\x93 28. hein\xc3\xa4kuuta 1883 Kuopio) oli suomalainen Kuopion tuomiorovasti ja valtiop\xc3\xa4iv\xc3\xa4mies._NEWLINE_Borg v\xc3\xa4itteli teologian tohtoriksi 1840. H\xc3\xa4n oli vuosina 1842\xe2\x80\x931846 Keisarillisessa Aleksanterin-yliopistossa eksegetiikan professorina, jonka aikana toimi my\xc3\xb6s Nurmij\xc3\xa4rven kirkkoherrana. Professuurin j\xc3\xa4lkeen h\xc3\xa4n oli Limingan kirkkoherrana. Kuopion tuomiorovasti h\xc3\xa4nest\xc3\xa4 tuli 1857. Borg oli j\xc3\xa4senen\xc3\xa4 pappiss\xc3\xa4\xc3\xa4dyst\xc3\xa4 Tammikuun valiokunnassa sek\xc3\xa4 useilla valtiop\xc3\xa4ivill\xc3\xa4. Borg oli my\xc3\xb6s Suomalaisen Kirjallisuuden Seuran j\xc3\xa4sen._NEWLINE_Borg oli Gabriel Borgin ja Maria Katarina Lindbladin poika. H\xc3\xa4n oli kahdesti naimisissa. Vuonna 1835 Borg avioitui Karolina Vilhelmina Therm\xc3\xa9nin kanssa. T\xc3\xa4m\xc3\xa4 kuoli 1868 ja Borg meni uusiin naimisiin vuonna 1869 Maria Olivia Roschierin kanssa. H\xc3\xa4n kuoli vuosia miehens\xc3\xa4 j\xc3\xa4lkeen, vuonna 1908.'